Diari Oficial de la Generalitat Valenciana


Sumari del DOGV 5032, del 21-06-2005 (2005/7184)

DECRET 113/2005, de 17 de juny, del Consell de la Generalitat, pel qual es crea una escola d'Educació Infantil a Guadassuar.
----------------------------------------------------------------------------------------------------------------------------

### Dades del document

Número de DOGV
:   5032

Data del DOGV
:   21-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/7184


Data del document
:   17-06-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * centre d'ensenyament
    * ensenyament públic
    * ensenyament primari

DECRET 113/2005, de 17 de juny, del Consell de la Generalitat, pel qual es crea una escola d'Educació Infantil a Guadassuar. [2005/X7184]
  
El 5 d'octubre de 2001 l'Ajuntament de Guadassuar i la Conselleria de Cultura i Educació van subscriure un conveni de col·laboració per a la construcció d'una escola d'Educació Infantil per a escolaritzar l'alumnat del primer cicle de les citades ensenyances. D'acord amb el que es va acordar en el citat conveni, l'ajuntament, després de fer les pertinents modificacions del planejament urbà i efectuar la corresponent subhasta, va adjudicar les obres de construcció del centre escolar conforme al programa de necessitats i especificacions tècniques indicades per la Conselleria de Cultura i Educació, a fi que el nou edifici escolar s'ajustara a les exigències establides en la normativa, per la qual s'establixen els requisits mínims dels centres que impartisquen ensenyances de Règim General No Universitari i en l'Orde de 15 de maig de 1992, de la Conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa de la Generalitat, modificada parcialment per l'Orde de 2 de març de 2000.
  
Una vegada finalitzades les obres, l'ajuntament va posar a disposició de la Generalitat el solar i l'immoble construït, per mitjà de la subscripció de l'oportuna acta d'ocupació, perquè se'n procedira a l'acceptació i posterior afectació al servici educatiu. Tot això, conforme allò pactat al conveni i en el marc de col·laboració establit en la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2.274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
La Inspecció Educativa de la Direcció Territorial de Cultura, Educació i Esport de València i la Direcció General d'Ensenyament han emés un informe proposta perquè es cree el nou centre.
  
L'Ajuntament de Guadassuar, en sessió plenària de 24 de juny de 2004, va acordar, entre altres acords, proposar que al nou centre se li assigne la denominació específica de Prada, en aplicació del que establix l'article 13 de la Llei Orgànica 8/1985, de 3 de juliol, Reguladora del Dret a l'Educació, i en l'article 4 del Reglament Orgànic i Funcional de les Escoles d'Educació Infantil i els Col·legis d'Educació Primària, aprovat pel Decret 233/1997, de 2 de setembre, del Consell de la Generalitat.
  
En virtut d'això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació, i l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, del Consell de la Generalitat, a proposta del conseller de Cultura, Educació i Esport, i després de la deliberació del Consell de la Generalitat, en la reunió del dia 17 de juny de 2005,
  
DECRETE
  
Article 1
  
Es crea el següent centre docent:
  
Província: València
  
Municipi: Guadassuar
  
Codi: 64257391
  
Denominació: Escola d'Educació Infantil Prada
  
Adreça: C/ Pare Estanislau, 23
  
Codi postal: 46054
  
Titular: Generalitat
  
Composició: 5 unitats d'Educació Infantil
  
Capacitat: 74 llocs escolars d'Educació Infantil.
  
Article 2
  
1. L'Escola d'Educació Infantil Prada iniciarà les seues activitats el curs escolar 2004/05.
  
2. En el citat curs disposarà d'un mestre especialista d'Educació Infantil i cinc educadors.
  
3. El centre impartirà el Programa d'Ensenyança en Valencià (PEV).
  
DISPOSICIONS ADDICIONALS
  
Primera
  
El que establix el present decret s'inscriurà en el Registre de Centres Docents de la Comunitat Valenciana.
  
Segona
  
La Direcció Territorial de Cultura, Educació i Esport de València nomenarà l'equip directiu del centre, de conformitat amb el que establixen els articles 80.4 i 91.2 de la Llei Orgànica 10/2002, de 23 de desembre, de Qualitat de l'Educació.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte les mesures que siguen necessàries per al compliment i desenrotllament del que establix este decret, així com per a modificar, si és procedent, la configuració del centre.
  
Segona
  
El present decret tindrà efectes acadèmics des de l'inici del curs escolar 2004/2005.
  
València, 17 de juny de 2005
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN